b'\n_START_ARTICLE_\nBubienkov\xc3\xa1 dutina\n_START_PARAGRAPH_\nBubienkov\xc3\xa1 dutina - cavum tympani, je mal\xc3\xbd \xc5\xa1trbinovit\xc3\xbd priestor tvaru bikonk\xc3\xa1vnej \xc5\xa1o\xc5\xa1ovky; orientovan\xc3\xa1 je rovnako ako bubienok (membrana tympani). Naju\xc5\xbe\xc5\xa1ia je v strede (2 mm), pri dolnej strane sa roz\xc5\xa1iruje na 4 mm a pri hornej na 6 mm. Vonkaj\xc5\xa1iu stenu bubienkovej dutiny tvor\xc3\xad z v\xc3\xa4\xc4\x8d\xc5\xa1ej \xc4\x8dasti bubienok prehnut\xc3\xbd dovn\xc3\xbatra - do blanitej steny bubienkovej dutiny (paries membranaceus). Medi\xc3\xa1lna stena je kostn\xc3\xa1, odde\xc4\xbeuj stredn\xc3\xa9 ucho od vn\xc3\xbatorn\xc3\xa9ho ucha a promont\xc3\xb3rium (predhorie) sa vyklenuje do bubienkovej dutiny - bludiskov\xc3\xa1 stena bubienkovej dutiny (paries labyrinthicus). Okrem toho cavum tympani oblkopuje horn\xc3\xa1 stena - strop bubienkovej dutiny (paries tegmentalis), zadn\xc3\xa1 stena - hl\xc3\xa1vkov\xc3\xa1 stena blubienkovej dutiny (paries mastoideus), doln\xc3\xa1 stena - hrdlov\xc3\xa1 stena bubienkovej dutiny (paries jugularis), a predn\xc3\xa1 stena - kr\xc4\x8dnicov\xc3\xa1 stena bubienkovej dutiny (paries caroticus)._NEWLINE_Paries membranaceus (blanit\xc3\xa1 stena bubienkovej dutiny) tvor\xc3\xad bubienok a pri okrajoch kos\xc5\xa5 pokryt\xc3\xa1 sliznicou. Pri hornom obvode bubienka sa vyklenuje nahor a later\xc3\xa1lne do nadbubienkov\xc3\xa9ho z\xc3\xa1hybu (recessus epitymphanicus), do ktor\xc3\xa9ho vy\xc4\x8dnievaj\xc3\xba najobjemnej\xc5\xa1ie \xc4\x8dasti sluchov\xc3\xbdch kosti\xc4\x8diek._NEWLINE_Paries labyrinthicus (bludiskov\xc3\xa1 stena bubienkovej dutiny) tvor\xc3\xad \xc4\x8das\xc5\xa5 facies anterior partis petrosae (predn\xc3\xa1 ploch skalnej kosti)._NEWLINE_Paries tegmentalis (strop bubienkovej dutiny) tvor\xc3\xad tenk\xc3\xa1 kostn\xc3\xa1 lamela - strie\xc5\xa1ka bubienkovej dutiny (tegmen tympani), ktor\xc3\xa1 je niekedy prederaven\xc3\xa1. Touto stenou sused\xc3\xad stredn\xc3\xa9 ucho so strednou lebe\xc4\x8dnou jamou._NEWLINE_Paries mastoideus m\xc3\xa1 kom\xc3\xb4rkovit\xc3\xa9 zlo\xc5\xbeenie. Pri hornom obvode tejto steny sa vyklenuje bubienkov\xc3\xa1 dutina do hl\xc3\xa1vkovej dutiny bubienkovej dutiny (antrum mastoideum); je to pomerne priestrann\xc3\xa1 dutina a tvor\xc3\xad prechod do hl\xc3\xa1vkov\xc3\xbdch kom\xc3\xb4rok (cellulae mastoidae). Asi v strede tejto dutiny zo za\xc4\x8diatku vzostupnej \xc4\x8dasti canalis facialis vy\xc4\x8dnieva ku\xc5\xbee\xc4\xbeovit\xc3\xa1 ihlanovit\xc3\xa1 vyv\xc3\xbd\xc5\xa1enina (eminentia pyramidalis) s ostrov\xc4\x8dekom, ktor\xc3\xbdm vstupuje \xc5\xa1\xc4\xbeacha musculus stapedius (sval strmienka). Pribli\xc5\xbene v rovnakej v\xc3\xbd\xc5\xa1ke, nepatrne later\xc3\xa1lne, je otvor kan\xc3\xa1lika struny bubienka (apertura tympanica canaliculi tympani), kadia\xc4\xbe sa do bubienkovej dutiny dost\xc3\xa1va chorda tympani (struna bubienka). Pokra\xc4\x8dovan\xc3\xadm recessus epitympanicus vznik\xc3\xa1 pri strope dutiny plytk\xc3\xa1, hladk\xc3\xa1, dozadu zahroten\xc3\xa1 n\xc3\xa1kovkov\xc3\xa1 jama (fossa incudis), do ktorej vybieha kr\xc3\xa1tky v\xc3\xbdbe\xc5\xbeok n\xc3\xa1kovky (crus breve incudis); up\xc3\xadna sa tu pomocou zadn\xc3\xa9ho v\xc3\xa4zu n\xc3\xa1kovky (ligamentum incudis posterius)._NEWLINE_Paries jugularis (hrdlov\xc3\xa1 stena bubienkovej dutiny) sa nach\xc3\xa1dza asi 2 mm pod \xc3\xbarov\xc5\x88ou doln\xc3\xa9ho obvodu bubienka. Tvor\xc3\xad ju tenk\xc3\xa1 kostn\xc3\xa1 lamela, ktor\xc3\xa1 odde\xc4\xbeuje bubienkov\xc3\xba dutinu od fossa jugularis, a t\xc3\xbdm za \xc5\xbeiva od roz\xc5\xa1\xc3\xadrenia hornej hrdlovej \xc5\xbeily (bulbus venae jugularis superior). Smerom dozadu a medi\xc3\xa1lne sa mierne vyklenuje, pod promont\xc3\xb3riom (predhorie) je v nej mal\xc3\xbd otvor\xc4\x8dek, ktor\xc3\xbdm vstupuje bubienkov\xc3\xbd nerv (nervus tympanicus); vetva jazykovohltanov\xc3\xa9ho nervu (nervus glossopharyngeus); a doln\xc3\xa1 tepna bubienka (arteria tympanica inferior); vetva vzostupnej tepny hltanu (arteria pharyngea ascendens) z bubienkov\xc3\xa9ho kan\xc3\xa1lika (canaliculus tympanicus)._NEWLINE_Paries caroticus (kr\xc4\x8dnicov\xc3\xa1 stena bubienkovej dutiny) tvot\xc3\xad tenk\xc3\xa1 kos\xc5\xa5 len pri dolnom obvode oproti vyklenuj\xc3\xbacemu sa kr\xc4\x8dnicov\xc3\xa9mu kan\xc3\xa1lu (canalis caroticus). Obsahuje kr\xc4\x8dnicovobubienkov\xc3\xa9 kan\xc3\xa1liky (canaliculi caroticotympanici), ktor\xc3\xbdmi vstupuj\xc3\xba do bubienkovej dutiny rovnomenn\xc3\xa9 nervy z vn\xc3\xbatorn\xc3\xa9ho kr\xc4\x8dnicov\xc3\xa9ho plete\xc5\x88a (plexus caroticus internus). Na hornej \xc4\x8dasti tejto steny je bubienkov\xc3\xa9 \xc3\xbastie sluchovej trubice (ostium tympanicum tubae auditivae), ktor\xc3\xbd vedie do canalis muculotubarius. Z tohto kanl\xc3\xa1lika vybieha do bubienkovej dutiny zvy\xc5\xa1ok prie\xc4\x8dnej kostnej hrany (septum canalis musculotubarii), ktor\xc3\xa1 del\xc3\xad canalis musculotubarius na dve et\xc3\xa1\xc5\xbee: horn\xc3\xba - polokan\xc3\xa1lik na\xc5\xa5ahova\xc4\x8da bubienka (semicanalis musculae tensoris tympani) a \xc5\xa1ir\xc5\xa1iu doln\xc3\xba et\xc3\xa1\xc5\xbe - polkan\xc3\xa1lik sluchovej trubice (semicanalis tubae auditivae). Kostn\xc3\xa1 hrana vybieha a\xc5\xbe nad promont\xc3\xb3rium, kde tvor\xc3\xad v\xc3\xbdbe\xc5\xbeok slim\xc3\xa1kovit\xc3\xa9ho vynutia (processus cochleariformis).'